Chaos terwyl betogers paaie na Phalaborwa versperDie paaie na Phalaborwa in Limpopo word versper. (Foto: Facebook) Niemand kan sedert Donderdagaand Phalaborwa in Limpopo binnekom of verlaat nie nadat ’n groep betogers alle paaie na dié dorp versper het. Anton Kellerman, voorsitter van die gemeenskapspolisiëringsforum (GPF), het Vrydag aan Maroela Media gesê die R40 en R71 is sedert gisteraand omstreeks 22:00 enkele kilometer buite die dorp met onder meer boomtakke, brandende buitebande en klippe versper. “Dit is redelike groot frustrasie. Ek het pas deur die dorp gery en die meeste van die besighede is gesluit aangesien hul werkers nie kon gaan werk nie.” Dit word vermoed dat die betogers deel is van die Ba-Phalaborwa-gemeenskapsforum wat ongelukkig is met die Palabora-mynmaatskappy nadat dié ’n tender aan ’n Gautengse maatskappy toegeken het. Die betogers dring aan op werksgeleenthede en kontrakteurswerk, berig IOL. Kellerman sê nie net het mynbedrywighede in die omgewing grotendeels tot stilstand gekom nie, maar toerisme ook. Talle mense reis deur Phalaborwa na onder meer die Krugerwildtuin. Maroela Media het ’n navraag aan die provinsiale polisie gestuur en wag op terugvoer. Die paaie na Phalaborwa in Limpopo word versper. (Foto: Facebook) Die paaie na Phalaborwa in Limpopo word versper. (Foto: Facebook)